Kommissionens forordning (EF) nr. 2378/2002
af 27. december 2002
om fravigelse af forordning (EF) nr. 1249/96 om gennemførelsesbestemmelser til Rådets forordning (EØF) nr. 1766/92 for så vidt angår importtold for korn
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 10, stk. 4, og
ud fra følgende betragtninger:
(1) Rådet har ved afgørelse af 19. december 2002(3) og af 19. december 2002(4) godkendt indgåelsen af aftaler i form af brevvekslinger mellem Det Europæiske Fællesskab og henholdsvis Amerikas Forenede Stater og Canada om ændring af indrømmelser for korn i liste CXL, der er knyttet som bilag til GATT. Disse aftaler ændrer importbetingelserne for blød hvede af middel og lav kvalitet og for byg ved at indføre importkontingenter for disse produkter fra 1. januar 2003.
(2) Rådet har ved ovennævnte afgørelser bemyndiget Kommissionen til midlertidigt for disse produkters vedkommende at fravige den importtoldordning, der er fastsat i artikel 10, stk. 2, i forordning (EØF) nr. 1766/92, indtil denne forordning er blevet formelt ændret. For at de af Rådet godkendte aftaler kan anvendes fuldt ud, bør der ligeledes foretages en midlertidig tilpasning af gennemførelsesbestemmelserne for så vidt angår den importtold for korn, der er fastsat i Kommissionens forordning (EF) nr. 1249/96(5), senest ændret ved forordning (EF) nr. 1900/2002(6).
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. Artikel 2, artikel 4, stk. 1, og artikel 5 i forordning (EF) nr. 1249/96 gælder ikke for følgende produkter:
a) blød hvede henhørende under KN-kode ex 1001 90 99 af en anden kvalitet end høj standardkvalitet som defineret i bilag I i nævnte forordning
b) byg henhørende under KN-kode 1003 00 10 og 1003 00 90.
2. Artikel 4, stk. 2 og 3, artikel 6, stk. 1, og bilag I og II i forordning (EF) nr. 1249/96 gælder ikke for det produkt, der er nævnt i stk. 1, litra a), i denne artikel.
Artikel 2
Betingelserne i artikel 2, stk. 5, andet afsnit, i forordning (EF) nr. 1249/96 gælder ikke for muligheden for at nyde godt af den faste nedsættelse af importtolden på 14 EUR/t for hvede af høj standardkvalitet, jf. artikel 2, stk. 5, første afsnit, første led, i samme forordning.
Artikel 3
Ud over de elementer, der omhandles i artikel 4, stk. 1, andet afsnit, andet led, i forordning (EF) nr. 1249/96, bibeholdes der en negativ præmie ("reduktion") på 30 EUR/t for hård hvede af lav kvalitet inden for rammerne af de handelspræmier, der omhandles i artikel 4, stk. 1, litra b), i samme forordning.
Artikel 4
Det er ikke længere relevant at anvende den importtold, der gælder for blød hvede af lav kvalitet, på hård hvede af lav kvalitet, jf. artikel 6, stk. 1, femte afsnit, andet punktum, i forordning (EF) nr. 1249/96.
Artikel 5
1. Uanset artikel 5, stk. 1, andet led, i forordning (EF) nr. 1249/96 kan importlicensansøgninger for blød hvede af høj kvalitet kun imødekommes, hvis ansøgeren skriftligt har forpligtet sig til på dagen for antagelse af angivelsen til overgang til fri omsætning over for det pågældende kompetente organ at stille en særlig sikkerhed ud over den, der er fastsat i Kommissionens forordning (EF) nr. 1162/95(7). Denne yderligere sikkerhed er på 95 EUR/t. Hvis importlicensansøgningen imidlertid ledsages af et overensstemmelsescertifikat udstedt af Federal Grain Inspection Service (FGIS) eller Canadian Grain Commission (CGC) efter artikel 6, er den yderligere sikkerhed kun på 5 EUR/t.
2. Artikel 5, stk. 2, i forordning (EF) nr. 1249/96 gælder ikke for importlicensansøgninger for hård hvede, hvis disse ansøgninger er ledsaget af overensstemmelsescertifikater udstedt af Federal Grain Inspection Service (FGIS) eller Canadian Grain Commission (CGC) efter artikel 6. I så fald er den yderligere sikkerhed kun på 5 EUR/t.
Artikel 6
Ud over den anerkendelse, der omhandles i artikel 6, stk. 1, i forordning (EF) nr. 1249/96, anerkender Kommissionen officielt overensstemmelsescertifikater udstedt af Federal Grain Inspection Service (FGIS) eller Canadian Grain Commission (CGC) for blød hvede og hård hvede inden for rammerne af den administrative samarbejdsprocedure, der er fastsat i artikel 63-65 i Kommissionens forordning (EØF) nr. 2454/93(8). Når de analytiske parametre, som er angivet i overensstemmelsescertifikater udstedt af Federal Grain Inspection Service (FGIS) eller Canadian Grain Commission (CGC), er i overensstemmelse med kvalitetsnormerne for blød hvede og hård hvede i bilag I til forordning (EF) nr. 1249/96, skal der tages stikprøver af mindst 3 % af de varer, der ankommer til hver losningshavn i løbet af produktionsåret.
Modellerne til de anerkendte overensstemmelsescertifikater for blød hvede og hård hvede findes i bilag I, II og III. En reproduktion af det stempel og de underskrifter, som er godkendt af Amerikas Forenede Staters regering og Canadas regering, offentliggøres i De Europæiske Fællesskabers Tidende, C-udgaven.
Artikel 7
Uanset artikel 6, stk. 3, i forordning (EF) nr. 1249/96 fortabes sikkerheden, når analysen for blød hvede af høj kvalitet viser, at de i bilag I omhandlede kriterier ikke er opfyldt, vedrørende den importlicens, der omhandles i artikel 10, litra a), i forordning (EF) nr. 1162/95, og den yderligere sikkerhed, der omhandles i artikel 3 i nærværende forordning, undtagen hvis importøren kan fremvise en ny importlicens under det kontingent, der forvaltes ved Kommissionens forordning (EF) nr. 2375/2002(9). I dette tilfælde frigives der kun 22 EUR af sikkerheden på 30 EUR vedrørende denne licens.
Artikel 8
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 1. januar 2003 og senest indtil den 30. juni 2003.
Bestemmelserne i denne forordning gælder for importlicenser, der udstedes inden den 1. januar 2003 og anvendes efter denne dato. Såfremt de erhvervsdrivende ikke påtænker at anvende disse importlicenser efter den 1. januar 2003, kan de annulleres efter den pågældendes anmodning, der indgives inden den 15. januar 2003. I så tilfælde frigives sikkerhedsbeløbene i forhold til de uudnyttede mængder.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. december 2002.